Saatja kuupäev	29.04.2024	
Kellelt	Riigi Kaitseinvesteeringute Keskus	
Kellele		
Pealkiri	Pärnu maakonnaplaneeringu teemaplaneeringu „Pärnu jõe ja kaldaala ruumilise arengu perspektiiv ning seosed mereplaneeringuga“ ja KSH aruande eelnõude kooskõlastamine	

Kaitsevägi
Kaitseliit

29.04.2024 nr 4-4/24/1957 - 2

Regionaal- ja Põllumajandusministeerium esitas Riigi Kaitseinvesteeringute Keskusele (RKIK) kooskõlastamiseks Pärnu maakonnaplaneeringu teemaplaneeringu „Pärnu jõe ja kaldaala ruumilise arengu perspektiiv ning seosed mereplaneeringuga“ (edaspidi teemaplaneering) ja selle keskkonnamõju strateegilise hindamise (KSH) aruande eelnõud.

Varasemates planeeringu koostamise etappides ei ole RKIK-i kaasatud ning RKIK-ga kooskõlastamise vajadus on selgunud alles menetlusprotsessi kontrollimise käigus. Vabariigi Valitsuse 17.12.2015 määruse nr 133 „Planeeringute koostamisel koostöö tegemise kord ja planeeringute kooskõlastamise alused“ § 3 punkti 101 kohaselt tuleb planeering kooskõlastada RKIK-ga, kui planeeringuala asub riigikaitselise ehitise piiranguvööndis ning kui planeeringualal asub meri või laevatav sisevesi.

Planeeringualasse on haaratud jõe vee- ja kaldaalad Pärnu linnas ning Tori ja Põhja-Pärnumaa valdades. Planeeringuala käsitleb Pärnu jõge alates Kurgjast kuni suubumiseni merre, Sauga jõge alates Sauga kalurikülast kuni suudmeni ning Reiu jõge raudteesillast suudmeni. Pärnu jõgi on laevatatav suudmest kuni Reiu jõe suudmeni, Sauga jõgi suudmest kuni Vana-Pärnu jalakäijate sillani ja Reiu jõgi suudmest kuni raudteesillani.

Väikese osa ulatuses asub planeeringuala ja selle mõjuala Kaitseliidu riigikaitseliste ehitiste Eametsa linnaku ja Pärnu maleva staabi piiranguvööndites.

Teemaplaneeringu koostamise peamine eesmärk on määrata terviklikult Pärnu jõe ja kaldaala ruumilise arengu põhimõtted ja suundumused arvestades riiklike ning kohalikke huvisid.

Kooskõlastatav teemaplaneering on kättesaadav Regionaal- ja Põllumajandusministeeriumi veebilehel: https://www.agri.ee/parnu-maakonna-planeeringu-teemaplaneering-parnu-joe-ja-kaldaala-ruumilise-arengu-perspektiiv-ning

Palume Kaitseväel ja Kaitseliidul planeeringulahendusega tutvuda ning esitada RKIK-le ettepanekud või vastuväited teemaplaneeringu ja KSH aruande kooskõlastamiseks.

Palume teie seisukohta hiljemalt 17.05.2024. Kui nimetatud tähtpäevaks teie seisukohta ei laeku, loeme, et olete teemaplaneeringu kooskõlastanud.

Heade soovidega

Ene Mägi
planeeringute ja riigikaitseliste ehitiste töövõime projektijuht
+372 5332 6339